**Szentendre Város Önkormányzat Képviselő-testületének**

**39/2017. (XI.21.) önkormányzati rendelete**

**a közterület-használat rendjének szabályozásáról szóló 25/2016. (X.17.) önkormányzati rendelet módosításáról**

Szentendre Város Önkormányzat Képviselő-testülete Magyarország Alaptörvénye 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a közterület-használat rendjének szabályozásáról szóló 25/2016. (X.17.) önkormányzati rendeletét az alábbiak szerint módosítja:

1. **§** A közterület-használat rendjének szabályozásáról szóló 25/2016. (X.17.) önkormányzati rendelet (továbbiakban: Rendelet) 3. § (8) bekezdésében az „*eltérő szabályozást igénylő ügyekben*” szövegrész helyébe az „*eltérő szabályozást igénylő ügyekben – kivéve a 16/A. §-ban foglaltakat –”* szövegrész lép.
2. **§ (1) A Rendelet 6. §-a a következő (5) bekezdéssel egészül ki:**

„(5) Olyan épület esetében, ahol több üzlet is működik

1. **mozgatható állvány** kihelyezéséhez,
2. az üzletet magában foglaló épület **lépcsőjén történő árubemutatáshoz,**
3. **megállító tábla** elhelyezéséhez, vagy
4. **reklámhordozó** elhelyezéséhez,

csak akkor adható ki közterület-használati engedély, ha annak használatáról az üzleteket működtető kereskedők írásban megállapodtak és a megállapodás szerinti kitelepülési tervet a hatósághoz benyújtották.”

**(2) A rendelet 10. § (3) bekezdése az alábbi g) ponttal egészül ki:**

„g) A 6. § (4) illetve (5) bekezdései esetében a kérelemhez csatolni kell az írásbeli tulajdonosi hozzájárulást, illetve az érintettek aláírásával hitelesített kitelepülési tervet.”

1. **§ A Rendelet a következő IX/A. fejezettel egészül ki:**

„IX/A. fejezet

Filmforgatás céljára történő használat jóváhagyása

16/A. §

(1) A mozgóképről szóló törvény szerinti filmalkotás forgatása céljából történő közterület-használat (a továbbiakban: filmforgatás céljára történő közterület-használat) vonatkozásában a rendelet szabályait az e szakaszban foglalt eltérésekkel kell alkalmazni.

(2) Nem hagyható jóvá olyan filmforgatás céljára történő közterület-használat, mely a 3. sz. melléklet 1. a)-c) pontjaiban meghatározott területen közterület kizárólagos használatú lezárásával jár.

(3) Különös méltánylást érdemlő esetben a (2) bekezdés szerinti tilalom alól a Kulturális és Turisztikai Bizottság adhat felmentést. Különös méltánylást érdemlő eset lehet különösen, amennyiben kérelmező előzetesen írásban megegyezik a lezárással érintett ingatlanok használóival, továbbá amennyiben a filmforgatás jelentős közérdeket szolgál, vagy kiemelkedő jelentőségű film forgatása céljából kérik a jóváhagyást.”

**4. §** (1) Jelen rendelet a kihirdetést követő napon lép hatályba, és az azt követő napon hatályát veszti.

(2) E rendelet rendelkezéseit a hatálybalépést követően induló eljárásokban kell alkalmazni.

(3) A rendelet kihirdetéséről a jegyző gondoskodik.

Szentendre, 2017. november 16.

**Verseghi-Nagy Miklós dr. Gerendás Gábor**

polgármester jegyző

**Záradék:**

Jelen rendelet 2017. november 21-én került kihirdetésre.

**dr. Gerendás Gábor**

jegyző